২০২১ ফিফা আরব কাপ
২০২১ ফিফা আরব কাপ (আরবি: كأس العرب ٢٠٢١, প্রতিবর্ণীকৃত: কা'স আল-আরব ২০২১, ইংরেজি: 2021 FIFA Arab Cup) হলো ফিফা দ্বারা আয়োজিত আন্তর্জাতিক ফুটবল প্রতিযোগিতা ফিফা আরব কাপের দশম এবং ফিফা আরব কাপ নামে পরিবর্তন করার পর প্রথম আসর, যেখানে আরব বিশ্বের ১৬টি জাতীয় ফুটবল দল (পুরুষ) প্রতিযোগিতা করছে। এই আসরটি ২০২১ সালের ৩০শে নভেম্বর হতে ১৮ই ডিসেম্বর পর্যন্ত কাতারের ৪টি শহরের ৬টি মাঠে অনুষ্ঠিত হচ্ছে। মরক্কো ফিফা আরব কাপের পূর্ববর্তী আসরের চ্যাম্পিয়ন, যারা ২০১২ সালের ফাইনালের অতিরিক্ত সময় শেষে ১–১ গোলে ড্র করার পর পেনাল্টি শুট-আউটে ৩–১ গোলের ব্যবধানে লিবিয়াকে পরাজিত করে প্রথমবারের মতো শিরোপা জয়লাভ করেছে।